钦定古今图书集成/理学汇编/学行典/第254卷 > 刘子立
## 钦定古今图书集成/理学汇编/学行典/第254卷 > 刘子立

按《瑞州府志》：“刘子立，字以中，高安人。天性孝友，年十
五，失所怙，贫无地安厝，日夕悲泣，神遂告以葬处。善
事母吴氏，病失明，不离左右者十馀年。吴卒，庐墓侧。
兄弟五人皆其完娶。仲弟、季弟夭卒，抚其孤如己子。
孝友敦睦，人无闲言。尤博洽经史，试辄首多士，聚徒
至百馀人，一时缙绅多出其门。尝授经于邹东郭，与”
邓元锡、傅明应论道后园书社，交相砥砺。筠阳有刘
夫子之风。有剧盗过其门，相与戒曰：“此刘某家不可
犯。”其孚及于人如此。悯筠俗弃女身，育五女以为之
倡，作《育女文》以劝之。感而举女者不可胜纪。忧邑赋
偏重仗义，与吴会、廖宝等极力条陈，得改南折，筠人
德之。惜九科不第，以岁贡卒于京。所著有《易经新义》
《孝经注疏》《二史抄》《大学衍义纂》，藏于家；祀“乡贤。”